Quotienscumque agitur pro fratre extra monasterium defuncto officium, collecta Omnipotens sempiterne Deus prima dicitur; pro defuncto vero in monasterio, Deus cui proprium est misereri semper et parcere te supplices; ad reliqua vero septem officia quæ sequuntur, Deus cui proprium est misereri prima dicitur, deinde Præsta Domine quæsumus; finitis septem officiis, Deus cui proprium est dimittitur omnino, et Præsta Domine prima dicitur. Quod si inter septem officia anniversarius dies de aliqua eminenti persona evenerit, quo scilicet oporteat signa aliqua pulsari, præmissa Præsta Domine sequitur Deus cui proprium ut ipsum officium in septenario computetur subjunctis nihilominus ceteris; si vero anniversarius fuerit de aliqua muliere, præmissa Quæsumus Domine, sequitur Deus cui proprium, deinde Præsta Domine. § Notandus summopere usus qui a termino septuagesimali usque in kalendas novembris tenetur; nam si in Quadragesima privatis diebus ante sextam brevis de aliquo fratre nostro delatus fuerit, agitur officium cum tribus tantum collectis, id est Omnipotens. Deus veniæ. Fidelium Deus; non tamen propter illud vespertinum est omittendum officium. Si vero dicta nona brevis venerit, quia deinceps aliud non est agendum, præmissa Omnipotens pro nuper defuncto, sequitur aut Deus cui proprium pro septenario, aut Præsta Domine pro anniversario. Si vero post Pascha ante nonam delatus brevis fuerit, fiet officium post nonam modo prædicto; ad vesperas vero vel matutinas non ipsa dicitur prima quæ ad officium, quia magis ad septenarium vel anniversarium quam ad illud primum pertinet officium. Sollicite etiam providendum est ut si anniversarius venerit de quo scilicet in regula sit prænotatum ut duodecim pauperes inde reficiantur, omnia faciat signa pulsari et Præsta post Omnipotens recitari, nisi forte idem anniversarius de nostro fuerit abbate, quia tunc præcedet Præsta Domine, nisi in præsentia defunctus adfuerit. § Sciendum quoque quod [per] omne jam dicti temporis spatium ad matutinas quæ, post duodecim lectiones, diebus privatis canuntur, Præsta Domine non dicitur nec Deus cui proprium, sed tantum Omnipotens cum aliis quæ sequuntur, scilicet Deus veniæ et Fidelium, quia videlicet eædem matutinæ nec ad anniversarium pertinent nec ad septenarium, sed solummodo pro familiaribus nostris sine antiphonis canuntur. Quamvis ad matutinalem missam prima dicatur Suscipe, sane in festivitatibus Quadragesimæ et in Rogationibus [quamvis] officium [non] agatur, matutini tamen et vesperi sine antiphonis dicuntur, quibus tres supradictæ adduntur collectæ. § Notandum vero quia omnia quæ pro fratre nostro noviter defuncto superius agi debere (22) diximus, ter quoque in anno pro cunctis familiaribus nostris utriusque sexus defunctis excepta percutione tabulæ consuetudinaliter agimus, in initio scilicet Quadragesimæ et octava Pentecostes et post solemnitatem omnium sanctorum. De sanctimonialibus vero sororibus nostris per omnia sicut de fratribus nostris agimus, ideoque tam ad primum quam ad sequentia septem officia Quæsumus Domine prima dicitur.